મેરાન્યૂઝ નેટવર્ક.ગાંધીનગર: ગુજરાત રાજ્યમાં ખેડૂતોના પ્રશ્ને કોંગ્રેસ દ્વારા મગરના આંસુ સારી ખોટા દેખાવો કરવામાં આવી રહ્યા હોવાનું જણાવતા રાજ્યના નાયબ મુખ્યમંત્રી નીતિન પટેલે કોંગ્રેસની યુપીએ સરકારે ૭ વર્ષ સુધી નર્મદા ડેમના દરવાજા લગાવવા સાથે તેમાં પાણી ભરવાની મંજુરી કેમ આપી નહોતી તેની જાહેર ચર્ચા કરવા માટે પડકાર ફેંક્યો છે. જયારે ગુજરાતમાં અન્ય અછતગ્રસ્ત તાલુકાઓ જાહેર કરવાની માંગ અંગે તેમણે કહ્યું કે, માત્ર વરસાદને જ આધાર બનાવ્યા સિવાય બીજા પેરામીટર્સનો અભ્યાસ કરી અછતગ્રસ્ત વિસ્તારોમાં મદદરૂપ થવા માટે રાજ્ય સરકાર દ્વારા વિચારણા કરવામાં આવી રહી છે.